PRÍLOHA

Technické špecifikácie skríningu rakoviny uvedené nižšie, ktoré spĺňajú požiadavky odporúčania, sa budú ďalej konkretizovať v európskych usmerneniach so systémami zabezpečovania kvality. Členské štáty sa vyzývajú, aby posúdili svoje vnútroštátne a regionálne mechanizmy správy a riadenia v oblasti skríningu rakoviny, aby sa umožnilo včasné a účinné vykonávanie akýchkoľvek nových alebo aktualizovaných európskych usmernení.

V prílohe sa zohľadňuje vedecké stanovisko (1) skupiny hlavných vedeckých poradcov o možnostiach zlepšenia skríningu rakoviny v celej EÚ. V tomto vedeckom stanovisku sa navrhuje rozšíriť programy organizovaného skríningu rakoviny na rakovinu pľúc a prostaty, ako aj na rakovinu žalúdka v krajinách s najvyššou incidenciou rakoviny žalúdka a najvyššou súvisiacou mierou úmrtnosti. Sú však potrebné ďalšie dôkazy o skutočnej účinnosti, nákladovej efektívnosti a vhodnosti konkrétnych skríningových stratégií.

Členské štáty sa vyzývajú, aby zvážili vykonávanie nasledujúcich skríningov rakoviny na základe nezvratných vedeckých dôkazov a zároveň na vnútroštátnej alebo regionálnej úrovni posudzovali a rozhodovali v závislosti od záťaže ochorenia a dostupných zdrojov zdravotnej starostlivosti, vyváženia ujmy a prínosu a nákladovej efektívnosti skríningu rakoviny a skúseností z vedeckých štúdií a pilotných projektov. V prípade jednotlivcov so zvýšeným rizikom konkrétneho druhu rakoviny by členské štáty mali zvážiť osobitné programy s rozšírenou cieľovou populáciou a intenzitou, a to so zreteľom na vedecké dôkazy a miestny kontext.

Rakovina prsníka:

Vzhľadom na dôkazy uvedené v európskych usmerneniach (2) sa odporúča skríning rakoviny prsníka u žien vo veku 50 až 69 rokov mamografiou. Navrhuje sa dolná veková hranica 45 rokov a horná veková hranica 74 rokov. Navrhuje sa použitie digitálnej tomosyntézy prsníkov alebo digitálnej mamografie. Ak je to z lekárskeho hľadiska vhodné, malo by sa zvážiť použitie zobrazovacej magnetickej rezonancie (MRI).

Rakovina krčka maternice:

Testovanie na ľudský papilomavírus (HPV) len s použitím klinicky validovaných testov ako uprednostňovaných skríningových testov u žien vo veku 30 až 65 rokov v päťročných alebo dlhších intervaloch. Zvážiť prispôsobenie veku a intervalov individuálnemu riziku na základe individuálnej histórie očkovania proti HPV a zvážiť aj možnosť ponúknuť súpravy, ktoré ženám umožnia odobrať samovzorku, najmä v prípade žien, ktoré nereagujú na pozvánky na skríning.

Rakovina hrubého čreva a konečníka:

Kvantitatívny fekálny imunochemický test (FIT) sa považuje za uprednostňovaný skríningový test, na základe ktorého sa jednotlivcom vo veku 50 až 74 rokov následne odporúča kolonoskopia. Kvantitatívne informácie z výsledkov FIT sa na základe ďalšieho výskumu môžu využiť na účely zavádzania stratégií prispôsobených rizikám, pričom sa zavedú prahové hodnoty vymedzené podľa pohlavia, veku a predchádzajúcich výsledkov testov. Endoskopiu možno stanoviť ako primárny nástroj pri zavádzaní kombinovaných stratégií.

Rakovina pľúc:

Vzhľadom na predbežné dôkazy v prospech skríningu pomocou nízkodávkovej počítačovej tomografie a na potrebu postupného prístupu by krajiny mali preskúmať uskutočniteľnosť a efektívnosť tohto programu napríklad využitím realizačných štúdií. Program by mal zahŕňať postupy primárnej a sekundárnej prevencie počnúc vysokorizikovými jednotlivcami. Osobitná pozornosť by sa mala venovať identifikácii vysokorizikových profilov a zameraniu sa na ne, počnúc silnými fajčiarmi a bývalými fajčiarmi, ktorí boli silnými fajčiarmi, pričom členské štáty by mali ďalej skúmať, ako osloviť a pozvať túto cieľovú skupinu, keďže neexistujú systematické údaje (dokumentácia) o správaní fajčiarov. Okrem toho by sa mala venovať pozornosť identifikácii iných vysokorizikových profilov a zameraniu sa na ne.

Rakovina prostaty:

Vzhľadom na predbežné dôkazy a značné množstvo prebiehajúcich oportúnnych skríningov by krajiny mali zvážiť prístup postupného zavádzania vrátane pilotných projektov a ďalšieho výskumu s cieľom vyhodnotiť uskutočniteľnosť a efektívnosť realizácie organizovaných programov (3) so zameraním na zabezpečenie vhodného manažmentu a kvality na základe testovania prostatického špecifického antigénu (PSA) u mužov v kombinácii s dodatočným vyšetrením zobrazovacou magnetickou rezonanciou (MRI) ako následným testom.

Rakovina žalúdka:

V krajinách alebo regiónoch krajín s vysokou incidenciou rakoviny žalúdka a úmrtnosťou na ňu by sa mali zvážiť stratégie skríningu a liečby na Helicobacter pylori. Skríning by sa mal zaoberať aj stratégiami na identifikáciu a sledovanie pacientov s predrakovinovými léziami žalúdka, ktoré nesúvisia s infekciou Helicobacter pylori.

(1) Vedecké stanovisko skupiny hlavných vedeckých poradcov o možnostiach zlepšenia skríningu rakoviny v celej EÚ: https://op.europa.eu/en/publication-detail/-/publication/519a9bf4-9f5b-11ec-83e1-01aa75ed71a1

(2) Európske usmernenia pre skríning a diagnostiku rakoviny prsníka | ECIBC (europa.eu)

(3) správa z workshopu o skríningu rakoviny-01.pdf (sapea.info)